Ettepanek: NÕUKOGU OTSUS, mis käsitleb Marrakechi lepingu (avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele) Euroopa Liidu nimel allkirjastamist /* COM/2013/0926 final - 2013/0444 (NLE) */





SELETUSKIRI 1. ETTEPANEKU TAUST Nägemispuudega ja muu trükikirja lugemise puudega isikutele tuleb tagada võrdne juurdepääs raamatutele ja trükistele, et nad võiksid täisväärtuslikult ja tulemuslikult ühiskonnaelus osaleda. Maailma Terviseorganisatsiooni hinnangul on maailmas 285 miljonit nägemispuudega inimest. 39 miljonit neist on pimedad ja 246 miljonit on vaegnägijad[1]. Maailma Pimedate Liidu andmetel on Euroopas vaid 5 % raamatutest avaldatud nägemispuudega inimestele kättesaadaval kujul ning arenguriikides, kus elab ligikaudu 90 % nägemispuudega inimestest, on see tase kõigest 1 %[2]. Kättesaadaval kujul teavikuid toodetakse ja levitatakse tänapäeval enamasti riiklikul tasandil ja spetsiaalsete asutuste, näiteks pimedate raamatukogude kaudu litsentsi alusel või autoriõiguse erandite või piirangutega. Paraku puudub rahvusvaheline õigusraamistik piirangu või erandi alusel toodetud kättesaadaval kujul teavikute piiriülese vahetuse võimaldamiseks, mis põhjustab kõnealuste teavikute valmistamisel dubleerivat tegevust isegi riikides, kus räägitakse sama keelt. Probleem on seejuures kättesaadaval kujul teavikute tootmiskuludes ning pimedaid teenindavate ametiasutuste piiratud vahendites. 2011. aasta jaanuaris ühines Euroopa Liit ÜRO puuetega inimeste õiguste konventsiooniga, milles tunnustatakse õigust juurdepääsuks teabele (artikkel 21) ning puuetega inimeste õigust osaleda teistega võrdsetel alustel kultuurielus (artikkel 30). Nimetatud konventsioonist on saanud ELi õiguskorra lahutamatu osa. Konventsiooniga on ühinenud 25 liikmesriiki ja kolm riiki on viimas lõpule selle ratifitseerimist. 2009. aastal algasid Maailma Intellektuaalse Omandi Organisatsioonis (WIPO) läbirääkimised võimaliku rahvusvahelise kokkuleppe üle, millega kehtestataks autoriõiguste piirangud ja erandid nägemispuudega või muu trükikirja lugemise puudega isikutele eesmärgiga lihtsustada kättesaadaval kujul teavikute piiriülest vahetamist. 26. novembril 2012 võttis nõukogu vastu otsuse, millega antakse komisjonile volitused osalemiseks Euroopa Liidu nimel nimetatud läbirääkimistel[3]. Läbirääkimised WIPOs viidi edukalt lõpule 17.-28. juunil 2013 Marrakechis peetud diplomaatilisel konverentsil ning selle tulemusel võeti 27. juunil 2013 vastu Marrakechi leping avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele (edaspidi „leping”). Lepinguga kehtestatakse rahvusvahelised eeskirjad, mis tagavad riiklikul tasandil nägemispuudega või muu trükikirja lugemise puudega isikute jaoks autoriõiguse piirangud ja erandid ning võimaldavad piiriüleselt vahetada avaldatud teoste nägemispuudega inimestele suunatud eksemplare, mis on valmistatud autoriõiguse piirangu või erandi alusel mis tahes lepinguosalises riigis. Käesoleva nõukogu otsuse ettepanekuga taotleb komisjon nõukogult volitust kirjutada Euroopa Liidu nimel alla lepingule, tingimusel et see sõlmitakse hilisemal kuupäeval. 2. ETTEPANEKU ÕIGUSLIK KÜLG Lepingust saavad kasu isikud, kellel on nägemis-, taju- või lugemispuue või kes ei ole muu füüsilise puude tõttu suutelised raamatut hoidma või käsitsema või silmi lugemiseks vastuvõetaval määral fookustama või liigutama. Leping kohustab iga lepinguosalist sätestama oma riiklikes autoriõigust käsitlevates õigusaktides piirangu või erandi reprodutseerimisõigusele, levitamisõigusele ja üldsusele kättesaadavaks tegemise õigusele, et lihtsustada teoste kättesaadavust nimetatud kasusaajatele kättesaadaval kujul teavikutena[4]. Lepinguosalised võivad otsustada piirata nimetatud piiranguid või erandeid juhtumitega, mille puhul kättesaadaval kujul teavikud ei ole kasusaajatele riigi territooriumil mõistlikel tingimustel kaubanduslikult kättesaadavad. Euroopa Liidus on direktiivi 2001/29/EÜ (autoriõiguse ja sellega kaasnevate õiguste teatavate aspektide ühtlustamise kohta infoühiskonnas)[5] artikli 5 lõike 3 punktis b juba sätestatud nimetatud õiguste võimalikud erandid ja piirangud seoses puudega inimeste huvides kasutamisega viisil, mis on otseselt seotud nende puudega ning on mitteärilise eesmärgiga, ulatuses, mis on vajalik konkreetse puude puhul. Erinevalt lepingust ei ole direktiivi 2001/29/EÜ artikli 5 lõike 3 punkt b seotud ühegi konkreetse puudega. Lisaks sellele võivad liikmesriigid vabalt valida, kas seda piirangut või erandit rakendada. Siiski on nüüdseks väljakujunenud kohtupraktika, et igasugune liikmesriikide valikuvabadus erandite või piirangute tegemisel direktiivi 2001/29/EÜ artikli 5 alusel peab toimuma ELi õigusaktidega seatud piirides[6]. Lepingus määratletakse „teoseid” kirjandus- ja kunstiteostena Berni kirjandus- ja kunstiteoste kaitse konventsiooni (edaspidi „Berni konventsioon”) artikli 2 lõike 1 tähenduses ning teksti, märkuste ja/või nendega kaasnevate illustratsioonide kujul, mis on avaldatud või tehtud muul viisil üldsusele kättesaadavaks mis tahes andmekandjal. Ühtlasi täpsustatakse lepingus, et määratlus hõlmab ka heliraamatuid. „Kättesaadaval kujul teavik” on teavik, mille viis ja vorm erinevad teose varem avaldatud vormist ning mis pakub kasusaajatele sama mugavat juurdepääsu kui nägemispuudeta inimestele. Kättesaadaval kujul teavik on kasutamiseks üksnes kasusaajatele ning see peab vastama terviklikkuse poolest originaalteosele. Kättesaadaval kujul teavikuid, mis on valmistatud autoriõiguse piirangu või erandi alusel, võivad eksportida volitatud asutused, mis on määratletud kui valitsusasutused või organisatsioonid, mis pakuvad haridust, väljaõpet, kohandatud lugemist või juurdepääsu teabele nägemispuudega või muu trükikirja lugemise puudega inimestele mittetulunduslikul alusel. Nimetatud asutused peavad tagama, et nad levitavad kasusaajate seas üksnes kättesaadaval kujul teavikuid, takistavad teavikute ilma loata reprodutseerimist, levitamist ja kättesaadavaks tegemist, haldavad teavikuid vajaliku hoolikusega ning säilitavad sellekohase teabe. Lepinguosalised võivad lubada kättesaadaval kujul teavikute eksportimist üksnes juhul, kui nad suudavad tagada, et reprodutseerimise, levitamise ja üldsusele kättesaadavaks tegemise õiguste piirangud ja erandid sõltuvad kolmeastmelise kontrolli nõude täitmisest WIPO autoriõiguse lepingus osalemise kaudu või muul viisil tagades, et asjakohased piirangud või erandid piirduvad teatavate erijuhtumitega, mis ei ole vastuolus teose tavapärase kasutamisega ega mõjuta põhjendamatult õiguste omaniku õiguspäraseid huve. Lepingus sätestatakse, et kui lepinguosaline lubab kasusaajal või volitatud asutusel teha teosest kättesaadaval kujul teaviku, peab ta lubama ka selliste teavikute importimist. Lepinguosalised on kohustatud võtma vajadusel asjakohaseid meetmeid, millega tagatakse, et kui nad pakuvad nõuetekohast õiguslikku kaitset ja tulemuslikke õiguskaitsevahendeid asjakohastest tehnilistest meetmetest kõrvalehoidmise vastu, võimaldab see õiguskaitse samal ajal kasusaajatel kasutada lepingus sätestatud piiranguid ja erandeid. Samaväärne kohustus on Euroopa Liidus juba sätestatud direktiivi 2001/29/EÜ artikli 6 lõikes 4. Lepingus nõutakse lepinguosalistelt ühtlasi kasusaajate eraelu puutumatuse kaitsmist ning koostööd kättesaadaval kujul teavikute piiriülese vahetamise lihtsustamisel. WIPO loob ühtse teabepunkti, et aidata volitatud asutustel üksteist kindlaks teha. Peale selle julgustatakse lepinguga volitatud asutusi pakkuma huvitatud isikutele ja üldsusele teavet oma strateegiate ja tavade kohta. Lepingus kinnitatakse, et lepinguosalistel on õigus valida sobiv meetod lepingu rakendamiseks oma õigussüsteemis ja -praktikas. Siiski peavad lepinguosalised täitma kehtivaid rahvusvahelisi kohustusi Berni konventsiooni, intellektuaalomandi õiguste kaubandusaspektide lepingu ja WIPO autoriõiguse lepingu kohaselt. Lepingus tunnistatakse lepinguosaliste võimalust säilitada või rakendada muid piiranguid ja erandeid väljaspool lepingu reguleerimisala, et tuua kasu kasusaajatele ja muude puuetega isikutele. Artiklid 13–22 sisaldavad haldus- ja menetlussätteid, mis on väga sarnased 24. juunil 2012 vastu võetud Pekingi audiovisuaalsete esituste lepingu vastavate sätetega. Leping jõustub siis, kui kakskümmend lepinguosalist on selle ratifitseerinud. Euroopa Liit võib saada lepinguosaliseks, kui ta deklareerib Marrakechi diplomaatilisel konverentsil, et ta on lepinguga hõlmatud küsimustes pädev, et tal on õigusakt, mis on nendes küsimustes siduv kõikide tema liikmesriikide jaoks ning et ta on oma sisemenetluste alusel nõuetekohaselt volitatud saama lepingu osaliseks. Euroopa Liit kirjutas 28. juunil 2013 alla ka diplomaatilise konverentsi lõppaktile. Lepingule saavad alla kirjutada osalised, kes vastavad lepingu osaliseks saamise tingimustele, ühe aasta jooksul pärast selle vastuvõtmist. Komisjon on läbirääkimiste tulemustega rahul ning palub nõukogul anda volitus kirjutada Euroopa Liidu nimel alla Marrakechi lepingule avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele. Võttes arvesse lepingu sisu peab nõukogu oma otsuses tuginema Euroopa Liidu toimimise lepingu artiklitele 114 ja 207 ning artikli 218 lõikele 5. 2013/0444 (NLE) Ettepanek: NÕUKOGU OTSUS, mis käsitleb Marrakechi lepingu (avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele) Euroopa Liidu nimel allkirjastamist EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 114 ja 207 koostoimes artikli 218 lõikega 5, võttes arvesse Euroopa Komisjoni ettepanekut, ning arvestades järgmist: (1) Alates 22. jaanuarist 2011 on Euroopa Liit seotud ÜRO puuetega inimeste õiguste konventsiooniga ning selle sätted on saanud Euroopa Liidu õiguskorra lahutamatuks osaks[7]. (2) 26. novembril 2012 andis nõukogu komisjonile volituse pidada Euroopa Liidu nimel Maailma Intellektuaalse Omandi Organisatsioonis läbirääkimisi rahvusvahelise kokkuleppe üle, milles käsitletakse trükikirja lugemise puudega inimeste paremat juurdepääsu raamatutele. (3) Läbirääkimised viidi edukalt lõpule 17.-28. juunil 2013 Marrakechis peetud diplomaatilisel konverentsil ning Marrakechi leping avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele (edaspidi „leping”) võeti vastu 27. juunil 2013. (4) Lepinguga kehtestatakse rahvusvahelised eeskirjad, mis tagavad riiklikul tasandil nägemispuudega või muu trükikirja lugemise puudega isikute jaoks autoriõiguse piirangud või erandid ning võimaldavad piiriüleselt vahetada avaldatud teoste nägemispuudega inimestele suunatud eksemplare, mis on valmistatud autoriõiguse piirangute või erandite alusel. (5) Lepingule saavad alla kirjutada osalised, kes vastavad lepingu osaliseks saamise tingimustele, ühe aasta jooksul pärast selle vastuvõtmist. Lepingule tuleks Euroopa Liidu nimel alla kirjutada, tingimusel et leping hiljem sõlmitakse, ON VASTU VÕTNUD KÄESOLEVA OTSUSE: Artikkel 1 Kiidetakse heaks Marrakechi lepingule (avaldatud teostele juurdepääsu lihtsustamise kohta nägemispuudega või muu trükikirja lugemise puudega isikutele) allakirjutamine Euroopa Liidu nimel, tingimusel et nimetatud leping hiljem sõlmitakse. Artikkel 2 Nõukogu peasekretariaat annab Euroopa Komisjoni määratud isiku(te)le täielikud volitused lepingule allakirjutamiseks, tingimusel et leping sõlmitakse. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] Teabeleht nr 282, juuni 2012; http://www.who.int [2] http://www.worldblindunion.org [3] Nõukogu otsus, mis käsitleb Euroopa Liidu osalemist Ülemaailmses Intellektuaalomandi Organisatsioonis peetavatel läbirääkimistel rahvusvahelise kokkuleppe üle, milles käsitletakse trükikirja lugemise raskusega inimeste paremat juurdepääsu raamatutele; 16259/12 EU RESTRICTED [4] Samuti võivad lepinguosalised kehtestada piirangu või erandi avaliku esitamise õigusele ning lisatud ühisavalduse kohaselt kirjaliku tõlke õigusele Berni konventsiooniga lubatud ulatuses. [5] EÜT L 167, 22.6.2001, lk 10-19. [6] Vt näiteks kohtuasi C-145/10: Eva Maria Painer, punkt 104. [7] Nõukogu otsus 2010/48/EÜ, 26. november 2009, mis käsitleb Ühinenud Rahvaste Organisatsiooni puuetega inimeste õiguste konventsiooni sõlmimist Euroopa Ühenduse nimel. ELT L 23, 27.1.2010, lk 35-61. LISA Ettepanek: NÕUKOGU OTSUS, mis käsitleb Marrakechi lepingu (avaldatud teostele juurdepääsu lihtsustamise kohta nägemispuudega või trükikirja lugemise puudega isikutele) Euroopa Liidu nimel allkirjastamist MARRAKECHI LEPING AVALDATUD TEOSTELE JUURDEPÄÄSU LIHTSUSTAMISE KOHTA NÄGEMISPUUDEGA VÕI TRÜKIKIRJA LUGEMISE PUUDEGA ISIKUTELE Preambul Lepinguosalised, tuletades meelde mittediskrimineerimise, võrdsete võimaluste, juurdepääsu ning täieliku ja tõhusa ühiskonnas osalemise ja ühiskonda kaasatuse põhimõtteid, mis on sõnastatud inimõiguste ülddeklaratsioonis ja ÜRO puuetega inimeste õiguste konventsioonis, mõistes probleeme, mis kahjustavad nägemispuudega või muu trükikirja lugemise puudega inimeste terviklikku arengut, piiravad nende sõnavabadust, kaasa arvatud vabadust otsida, saada ja edastada teavet ja ideid teistega võrdsetel alustel ning kõigi nende poolt valitud suhtlusvahendite kaudu, nende õigust haridusele ning võimalust tegeleda teadustööga, rõhutades, kui tähtis on kaitsta autoriõigust kui kirjandus- ja kunstiteoste loomise stiimulit ja selle eest saadavat tasu ning parandada kõikide, kaasa arvatud nägemispuudega või muu trükikirja lugemise puudega inimeste võimalusi osaleda ühiskonna kultuurielus, nautida kunste ning jagada teaduse edusamme ja nendest tulenevat kasu, olles teadlik nägemispuudega või muu trükikirja lugemise puudega inimeste raskustest pääseda ligi avaldatud teostele, et saavutada ühiskonnas võrdsed võimalused, ning vajadusest suurendada kättesaadaval kujul teoste arvu ja parandada nimetatud teoste levivõimalusi, võttes arvesse, et suurem osa nägemispuudega või muu trükikirja lugemise puudega inimestest elavad arenguriikides ja vähim arenenud riikides, tunnistades, et hoolimata siseriiklike autoriõigust käsitlevate õigusaktide erinevustest saab uute info- ja kommunikatsioonitehnoloogiate positiivset mõju nägemispuudega või muu trükikirja lugemise puudega inimeste elule suurendada tõhusama õigusraamistikuga rahvusvahelisel tasandil, tunnistades, et kuigi paljud liikmesriigid on kehtestanud oma autoriõigust käsitlevates õigusaktides piiranguid ja erandeid nägemispuudega või muu trükikirja lugemise puudega inimeste jaoks, napib endiselt neile inimestele kättesaadaval kujul teoseid, et nimetatud riikide püüdlused teha teoseid neile inimestele kättesaadavaks eeldavad märkimisväärseid vahendeid ning et kättesaadaval kujul teavikute piiriülese vahetamise võimaluste puudumine on tinginud dubleeriva tegevuse, tunnistades õiguste omanike rolli tähtsust nende teoste kättesaadavaks tegemisel nägemispuudega või muu trükikirja lugemise puudega inimestele ning samuti asjakohaste piirangute ja erandite tähtsust teoste neile inimestele kättesaadavaks tegemisel, eriti kui turg ei ole suuteline sellist juurdepääsu tagama, tunnistades vajadust säilitada tasakaal autorite õiguste tulemusliku kaitse ja laiema üldsuse huvide, eeskätt hariduse, teadusuuringute ja teabe kättesaadavuse vahel, ning et selline tasakaal peab lihtsustama nägemispuudega või muu trükikirja lugemise puudega inimeste tulemuslikku ja õigeaegset juurdepääsu teostele, kinnitades veel kord lepinguosaliste kohustusi kehtivate rahvusvaheliste autorikaitse lepingute järgselt ning Berni kirjandus- ja kunstiteoste kaitse konventsiooni artikli 9 lõikes 2 ja muudes rahvusvahelistes õigusaktides sätestatud piirangute ja erandite kolmeastmelise kontrolli tähtsust ja paindlikkust, tuletades meelde, kui olulised on 2007. aastal Maailma Intellektuaalse Omandi Organisatsiooni (WIPO) peaassambleel vastu võetud arengukava soovitused, mille eesmärk on tagada, et arengukaalutlused moodustaksid WIPO töö lahutamatu osa, tunnistades rahvusvahelise autoriõiguste süsteemi tähtsust ning soovides piiranguid ja erandeid ühtlustada, et lihtsustada nägemispuudega või muu trükikirja lugemise puudega inimeste juurdepääsu teostele ja teoste nendepoolset kasutamist, on kokku leppinud järgmises: Artikkel 1 – Seos teiste konventsioonide ja lepingutega Ükski käesoleva lepingu säte ei kitsenda lepinguosaliste kohustusi üksteise vastu mis tahes muude lepingute alusel ega piira õigusi, mis lepinguosalisel võivad olla muude lepingute kohaselt. Artikkel 2 – Mõisted Käesolevas lepingus kasutatakse järgmisi mõisteid: a) „teos” – kirjandus- ja kunstiteos Berni kirjandus- ja kunstiteoste kaitse konventsiooni artikli 2 lõike 1 tähenduses ning teksti, märkuste ja/või nendega kaasnevate illustratsioonide kujul, mis on avaldatud või tehtud muul viisil üldsusele kättesaadavaks mis tahes andmekandjal[1]; b) „kättesaadaval kujul teavik” – teosest muul viisil või kujul tehtud koopia, mis muudab teose kasusaajale kättesaadavaks, võimaldades sama lihtsat ja mugavat juurdepääsu kui nägemispuude või muu trükikirja lugemise puudeta inimesel. Kättesaadaval kujul teavikut kasutavad üksnes kasusaajad ning see peab terviklikkuselt vastama originaalteosele võttes nõuetekohaselt arvesse muudatusi, mis on vajalikud teose muul kujul kättesaadavaks tegemiseks, ning kasusaajate juurdepääsuga seotud vajadusi; c) „volitatud asutus” – asutus, mida valitsus on volitanud või tunnustanud, et pakkuda kasusaajatele haridust, väljaõpet, kohandatud lugemist või juurdepääsu teabele mittetulunduslikel alustel. See hõlmab ka valitsusasutusi või mittetulundusühendusi, mis osutavad kasusaajatele samu teenuseid ühena oma põhitegevustest või institutsioonilistest kohustustest[2]. Volitatud asutus kehtestab oma tavad ja järgib neid eesmärgiga: i) teha kindlaks, et inimesed, kellele teenust osutatakse, on kasusaajad; ii) usaldada kättesaadaval kujul teavikute levitamine ja kättesaadavaks tegemine üksnes kasusaajatele ja/või volitatud asutustele; iii) tõkestada loata teavikute reprodutseerimist, levitamist ja kättesaadavaks tegemist ning iv) hallata teavikuid nõuetekohase hoolega ja säilitada sellekohaseid andmeid, austades seejuures kasusaajate eraelu puutumatust kooskõlas artikliga 8. Artikkel 3 – Kasusaajad Kasusaaja on isik: a) kes on pime; b) kellel on nägemis-, taju- või lugemispuue, mida ei saa ravida, et tagada nimetatud puudeta isikuga sisuliselt samaväärset nägemisfunktsiooni, ning kes ei ole seetõttu suuteline lugema trükitud teoseid puudeta isikuga sisuliselt samal tasemel, või[3] c) kes on muu füüsilise puude tõttu võimetu raamatut hoidma või käsitsema või silmi lugemiseks vastuvõetaval määral fookustama või liigutama; sõltumata mis tahes muudest puuetest. Artikkel 4 – Siseriiklike õigusaktide piirangud ja erandid seoses kättesaadaval kujul teavikutega 1. (a) Lepinguosalised sätestavad oma riiklikes autoriõigust käsitlevates õigusaktides piirangu või erandi reprodutseerimisõigusele, levitamisõigusele ja üldsusele kättesaadavaks tegemise õigusele WIPO autoriõiguse lepingu sätete kohaselt, et lihtsustada teoste kättesaadavaks tegemist kasusaajatele kättesaadaval kujul teavikutena. Siseriiklikus õigusaktis sätestatud piirang või erand peab lubama teose muul kujul kättesaadavaks tegemiseks vajalikke muudatusi. b) Lepinguosalised võivad kehtestada piirangu või erandi ka avaliku esitamise õigusele, et lihtsustada kasusaajate juurdepääsu teostele. 2. Lepinguosaline võib artikli 4 lõike 1 kohaldamiseks kõigi selles lõikes nimetatud õiguste suhtes kehtestada riiklikus autorikaitseõiguses piirangu või erandi, mille tulemusena a) volitatud asutustel on lubatud ilma autoriõiguse omaniku loata valmistada teosest kättesaadaval kujul teavik, omandada kättesaadaval kujul teavik teiselt volitatud asutuselt ning jagada nimetatud teavikuid kasusaajatele mis tahes vahenditega, kaasa arvatud mittekaubanduslik laenutus või elektrooniline side juhtmega või juhtmevabalt, ning võtta mis tahes vahepealseid meetmeid nimetatud eesmärkide saavutamiseks, kui kõik alljärgnevad tingimused on täidetud: i) volitatud asutusel, mis soovib alustada nimetatud tegevust, on seaduslik juurdepääs teosele või sellest valmistatud teavikule; ii) teos on teisendatud kättesaadaval kujul teavikuks ning see protsess võib hõlmata mis tahes vajalikke vahendeid teabe kättesaadavaks muutmiseks, kuid ei sisalda muudatusi, mis ei ole vajalikud teose kasusaajale kättesaadavaks muutmiseks; iii) nimetatud kättesaadaval kujul teavikuid tarnitakse eranditult kasusaajatele kasutamiseks; iv) tegevus toimub mittetulunduslikel alustel; ning b) Kasusaaja või tema nimel tegutsev isik, kaasa arvatud esmane hooldaja, võib teha teosest kättesaadaval kujul teaviku kasusaaja isiklikuks kasutuseks või aidata muul viisil kasusaajat kättesaadaval kujul teaviku valmistamisel ja kasutamisel, kui kasusaajal on seaduslik juurdepääs asjaomasele teosele või selle eksemplarile. 3. Lepinguosaline võib artikli 4 lõike 1 kohaldamiseks kehtestada artiklite 10 ja 11 alusel[4] muid piiranguid või erandeid riiklikus autorikaitseõiguses. 4. Lepinguosaline võib piirata selle artikli alusel kehtestatavad piirangud ja erandid teostega, mida sellel turul ei ole võimalik asjaomasel kättesaadaval kujul mõistlikel tingimustel kasusaajatele pakkuda. Iga lepinguosaline, kes seda võimalust kasutab, esitab sellekohase teatise WIPO peadirektorile lepingu ratifitseerimise, vastuvõtmise või sellega ühinemise ajal või mis tahes hetkel pärast seda[5]. 5. See, kas käesoleva artikli alusel kehtestatavad piirangud või erandid kuuluvad hüvitamisele, sätestatakse siseriiklikes õigusaktides. Artikkel 5 – Kättesaadaval kujul teavikute piiriülene vahetus 1. Lepinguosalised sätestavad, et kui kättesaadaval kujul teavik on valmistatud piirangu või erandi alusel või seadusjärgsel viisil, võib volitatud asutus seda teavikut levitada või kättesaadavaks teha kasusaajale või volitatud asutusele teises lepinguosalises riigis[6]. 2. Lepinguosaline võib artikli 5 lõike 1 kohaldamiseks kehtestada riiklikus autorikaitseõiguses piirangu või erandi, mille tulemusena: a) volitatud isikutel lubatakse ilma õiguste omaniku loata kättesaadaval kujul teavikuid kasusaajate ainukasutuseks levitada või teha kättesaadavaks teise lepinguosalise riigi volitatud asutusele; b) volitatud isikutel lubatakse ilma õiguste omaniku loata ja vastavalt artikli 2 punktile c kättesaadaval kujul teavikuid levitada või kättesaadavaks teha teise lepinguosalise riigi kasusaajale; tingimusel et enne levitamise või kättesaadavaks tegemise algatamist volitatud asutus ei teadnud või tal ei olnud piisavat põhjust arvata, et kättesaadaval kujul teavikut kasutab keegi teine peale kasusaajate[7]. 3. Lepinguosaline võib artikli 5 lõike 1 kohaldamiseks kehtestada riiklikus autorikaitseõiguses muid piiranguid või erandeid riiklikus autorikaitseõiguses artikli 5 lõike 4 ning artiklite 10 ja 11 alusel. 4. a) Kui lepinguosalise riigi volitatud asutus saab kättesaadaval kujul teavikuid vastavalt artikli 5 lõikele 1 ja nimetatud lepinguosalisel riigil ei ole Berni konventsiooni artikli 9 alusel kohustusi, tagab ta kooskõlas oma õigussüsteemi ja tavadega, et nimetatud teavikuid reprodutseeritakse, levitatakse ja tehakse kättesaadavaks üksnes selle lepinguosalise jurisdiktsioonis olevatele kasusaajatele. b) Kättesaadaval kujul teavikute levitamisel ja kättesaadavaks tegemisel artikli 5 lõike 1 alusel piirdub volitatud asutus nimetatud jurisdiktsiooniga, välja arvatud juhul kui lepinguosaline on ühtlasi osaline WIPO autoriõiguse lepingus või piirab muul viisil levitamisõigusele ja üldsusele kättesaadavaks tegemise õigusele käesoleva lepingu alusel kehtestatavaid piiranguid ja erandeid erijuhtumitega, mis ei ole vastuolus teose tavakasutusega ega mõjuta põhjendamatult õiguste omaniku õiguspäraseid huve[8][9]. c) Miski selles artiklis ei mõjuta õigust määrata, mida kujutab endast levitamine või üldsusele kättesaadavaks tegemine. 5. Midagi käesolevas lepingus ei kasutata õiguste lõppemise küsimuse lahendamiseks. Artikkel 6 – Kättesaadaval kujul teavikute importimine Kui lepinguosalise siseriiklikud õigusaktid võimaldavad kasusaajal, tema nimel tegutseval isikul või volitatud asutusel teha teosest kättesaadaval kujul teavik, võimaldavad nimetatud lepinguosalise siseriiklikud õigusaktid kättesaadaval kujul teavikut kasusaajate heaks ka importida ilma õiguste omaniku loata[10]. Artikkel 7 – Tehniliste kaitsemeetmetega seotud kohustused Lepinguosalised on kohustatud võtma vajadusel asjakohaseid meetmeid, millega tagatakse, et kui nad pakuvad nõuetekohast õiguslikku kaitset ja tulemuslikke õiguskaitsevahendeid asjakohastest tehnilistest meetmetest kõrvalehoidmise vastu, võimaldab see õiguskaitse samal ajal kasusaajatel kasutada käesolevas lepingus sätestatud piiranguid ja erandeid[11]. Artikkel 8 – Eraelu puutumatus Käesolevas lepingus sätestatud piirangute ja erandite rakendamisel kohustuvad lepinguosalised kaitsma kasusaajate eraelu puutumatust teistega võrdsetel alustel. Artikkel 9 – Koostöö piiriülese vahetuse lihtsustamiseks 1. Lepinguosalised toetavad kättesaadaval kujul teavikute piiriülest vahetust, soodustades vabatahtlikku teabevahetust, et aidata volitatud asutustel üksteist kindlaks teha. WIPO rahvusvaheline büroo loob selleks otstarbeks teabepunkti. 2. Lepinguosalised kohustuvad aitama artiklis 5 nimetatud tegevustes osalevaid volitatud asutusi, et teha kättesaadavaks artikli 2 punktis c sätestatud tegevusi käsitlev teave, tehes seda volitatud asutuste vahelise teabevahetuse kaudu ning vajaduse korral nende strateegiaid ja tavasid käsitleva teabe, sealhulgas kättesaadaval kujul teavikute piiriülest vahetust käsitleva teabe avalikustamise kaudu huvitatud isikutele ja avalikkusele. 3. WIPO rahvusvahelist bürood kutsutakse üles jagama käesoleva lepingu toimimist käsitlevat kättesaadavat teavet. 4. Lepinguosalised tunnistavad rahvusvahelise koostöö ja selle edendamise tähtsust, et toetada riiklikke püüdlusi käesoleva lepingu eesmärkide saavutamisel[12]. Artikkel 10 – Rakendamise üldpõhimõtted 1. Lepinguosalised kohustuvad võtma vastu käesoleva lepingu kohaldamise tagamiseks vajalikud meetmed. 2. Miski ei takista lepinguosalistel määrata kindlaks asjakohast viisi käesoleva lepingu sätete kohaldamiseks oma õigussüsteemi ja tavade piires[13]. 3. Lepinguosalised võivad käesoleva lepingu järgseid õigusi kasutada ja kohustusi täita spetsiaalselt kasusaajatele suunatud piirangute või erandite abil, muude piirangute või erandite abil või eelnevaid kombineerides, toimides oma siseriikliku õigussüsteemi ja tavade kohaselt. Nimetatud piirangud ja erandid võivad hõlmata kasusaajate kasuks langetatud kohtuotsuseid, haldusotsuseid ja reguleerivaid otsuseid õiglaste tavade, tehingute või rakenduste küsimustes, et rahuldada nende vajadusi kooskõlas lepinguosaliste õiguste ja kohustustega Berni konventsiooni, muude rahvusvaheliste lepingute ja artikli 11 alusel. Artikkel 11 – Üldised nõuded piirangutele ja eranditele Selleks et võtta käesoleva lepingu rakendamise tagamiseks vajalikke meetmeid, kasutab lepinguosaline õigusi ja täidab kohustusi, mis tal on Berni konventsioonist, intellektuaalomandi õiguste kaubandusaspektide lepingust, WIPO autoriõiguse lepingust ja nimetatud lepingute tõlgenduslikest kokkulepetest tulenevalt alusel, järgmiselt: a) kooskõlas Berni konventsiooni artikli 9 lõikega 2 võib lepinguosaline lubada teoste reprodutseerimist teatavatel erijuhtudel, kuid tingimusel, et selline reprodutseerimine ei ole vastuolus teose tavapärase kasutamisega ega kahjusta põhjendamatult autori seaduslikke huve; b) kooskõlas intellektuaalomandi õiguste kaubandusaspektide lepingu artikliga 13 võib lepinguosaline ainuõiguste puhul teatavatel erijuhtudel seada piiranguid või teha erandeid, kui see ei ole vastuolus teose normaalse kasutamisega ega kahjusta liigselt õigusevaldaja seaduslikke huve; c) kooskõlas WIPO autoriõiguse lepingu artikli 10 lõikega 1 võib lepinguosaline autoritele WIPO autoriõiguse lepingu alusel antud õiguste suhtes näha ette piiranguid või erandeid teatavatel erijuhtudel, kui need ei ole vastuolus teoste normaalse kasutamisega ega kahjusta liigselt autori õigustatud huve; d) kooskõlas WIPO autoriõiguse lepingu artikli 10 lõikega 2 võib lepinguosaline kehtestada Berni konventsiooni rakendamisel õiguste suhtes piiranguid või erandeid teatavatel erijuhtudel, kui need ei ole vastuolus teose tavapärase kasutamisega ja ei kahjusta põhjendamatult autori seaduslikke huve. Artikkel 12 – Muud piirangud ja erandid 1. Lepinguosalised tunnistavad, et lepinguosaline võib kehtestada oma siseriiklike õigusaktidega kasusaajate kasuks muid autoriõiguse piiranguid ja erandeid kui käesolevas lepingus sätestatud, võttes arvesse kõnealuse lepinguosalise majanduslikku olukorda ning ühiskondlikke ja kultuurilisi vajadusi, kooskõlas kõnealuse lepinguosalise rahvusvaheliste õiguste ja kohustustega ning võttes vähim arenenud riigi puhul arvesse tema erivajadusi, konkreetseid rahvusvahelisi õigusi ja kohustusi ning nendest tulenevaid soodustusi. 2. Käesolev leping ei piira puuetega inimestele muude siseriiklike õigusaktidega ette nähtud piiranguid ja erandeid. Artikkel 13 – Assamblee 1. a) Lepinguosalistel on assamblee. b) Lepinguosalist esindab assamblees üks delegaat, keda võivad abistada asendusdelegaadid, nõuandjad ja eksperdid. c) Iga delegatsiooni kulutused kannab delegatsiooni määranud lepinguosaline. Assamblee võib taotleda Maailma Intellektuaalse Omandi Organisatsioonilt (WIPO) finantsabi, et hõlbustada ÜRO Peaassamblee kehtestatud tava kohaselt arengumaadeks peetavate lepinguosaliste või turumajandusele üleminevate riikide delegatsioonide osalemist. 2. a) Assamblee tegeleb küsimustega, mis on seotud käesoleva lepingu säilitamise ja arendamise ning kohaldamise ja toimimisega. b) Assamblee täidab kõiki talle artikli 15 kohaselt määratud ülesandeid seoses teatavate valitsustevaheliste organisatsioonide vastuvõtmisega käesoleva lepingu osalisteks. c) Assamblee otsustab diplomaatilise konverentsi kokkukutsumise käesoleva lepingu läbivaatamiseks ja annab WIPO peadirektorile vajalikud juhised sellise diplomaatilise konverentsi ettevalmistamiseks. 3. a) Igal lepinguosalisel on üks hääl ja iga lepinguosaline hääletab üksnes enda nimel. b) Iga lepinguosaline valitsustevaheline organisatsioon võib osaleda hääletamisel oma liikmesriikide asemel sellise häälte arvuga, mis võrdub tema käesoleva lepingu osaliseks olevate liikmesriikide arvuga. Valitsustevaheline organisatsioon ei või hääletamisel osaleda, kui milline tahes tema liikmesriikidest kasutab oma hääleõigust, ja vastupidi. 4. Assamblee koguneb peadirektori kutsel ning, erakorraliste põhjuste puudumisel, samal ajal ja samas kohas kus WIPO peaassamblee. 5. Assamblee püüab teha otsuseid konsensuse alusel ning kehtestab oma töökorra, sealhulgas erakorraliste istungite kokkukutsumise tingimused, kvoorumi nõuded ja käesoleva lepingu kohaselt nõutava häälteenamuse erinevate otsuste puhuks. Artikkel 14 – Rahvusvaheline büroo WIPO rahvusvaheline büroo täidab käesoleva lepinguga seotud haldusülesandeid. Artikkel 15 – Lepinguosaliseks saamise õigus 1. Käesoleva lepingu osaliseks võib saada iga WIPO liikmesriik. 2. Assamblee võib otsustada käesoleva lepingu osaliseks võtta iga valitsustevahelise organisatsiooni, kes deklareerib, et ta on käesoleva lepinguga hõlmatud küsimustes pädev, et tal on oma õigusakt, mis on nendes küsimustes siduv kõikide tema liikmesriikide jaoks, ning et ta on oma sisemenetluste alusel nõuetekohaselt volitatud saama käesoleva lepingu osaliseks. 3. Euroopa Liit, kes on esitanud käesoleva lepingu vastu võtnud diplomaatilisel konverentsil eelmises lõikes nimetatud deklaratsiooni, võib saada käesoleva lepingu osaliseks. Artikkel 16 – Lepingust tulenevad õigused ja kohustused Kui käesoleva lepingu sätetest ei tulene sõnaselgelt teisiti, on igal lepinguosalisel kõik käesoleva lepingu kohased õigused ja kohustused. Artikkel 17 – Lepingu allakirjutamine Lepingu osaliseks saamise tingimustele vastavad osalised saavad käesolevale lepingule alla kirjutada Marrakechi diplomaatilisel konverentsil ja pärast seda WIPO peakorteris ühe aasta jooksul pärast lepingu vastuvõtmist. Artikkel 18 – Lepingu jõustumine Käesolev leping jõustub kolme kuu möödumisel sellest, kui oma ratifitseerimis- või ühinemiskirja on hoiule andnud kakskümmend artiklis 15 viidatud lepingu osaliseks saamise tingimustele vastavat osalist. Artikkel 19 – Lepinguosaliseks saamise kuupäev Käesolev leping on siduv: a) kahekümne artiklis 18 nimetatud lepingu osaliseks saamise tingimustele vastava osalise jaoks alates käesoleva lepingu jõustumise kuupäevast; b) teiste artiklis 15 viidatud lepingu osaliseks saamise tingimustele vastavate osaliste jaoks kolme kuu möödumisel kuupäevast, mil osaline andis oma ratifitseerimis- või ühinemiskirja WIPO peadirektorile hoiule. Artikkel 20 – Lepingu denonsseerimine Iga lepinguosaline võib käesoleva lepingu denonsseerida WIPO peadirektorile adresseeritud teatega. Denonsseerimine jõustub ühe aasta möödumisel kuupäevast, mil peadirektor teate kätte saab. Artikkel 21 – Lepingu keeled 1. Käesolev leping on koostatud ühes eksemplaris araabia, hiina, hispaania, inglise, prantsuse ja vene keeles, kusjuures kõik tekstid on võrdselt autentsed. 2. Muudes kui artikli 21 lõikes 1 osutatud keeltes olevad ametlikud tekstid määrab WIPO peadirektor huvitatud osalise taotlusel pärast kõikide huvitatud pooltega konsulteerimist. Käesolevas lõikes tähendab „huvitatud osaline” igat WIPO liikmesriiki, kelle ametliku keelega või ühega ametlikest keeltest on tegemist, ja Euroopa Liitu ning iga valitsustevahelist organisatsiooni, kes võib saada käesoleva lepingu osaliseks, kui tegemist on ühega tema ametlikest keeltest. Artikkel 22 – Hoiulevõtja Käesoleva lepingu hoiulevõtja on WIPO peadirektor. Marrakech, 27. juuni 2013. [1] Ühisdeklaratsioon artikli 2 punkti a kohta: Käesolevas lepingus hõlmab see mõiste nimetatud teoseid helikandjal, näiteks heliraamatuid. [2] Ühisdeklaratsioon artikli 2 punkti c kohta: Käesolevas lepingus võib mõiste „valitsuse tunnustatud asutused” hõlmata asutusi, mis saavad valitsuselt rahalist abi, et pakkuda kasusaajatele haridust, väljaõpet, kohandatud lugemist või juurdepääsu teabele mittetulunduslikel alustel. [3] Ühisdeklaratsioon artikli 3 punkti b kohta: Sõnaühend „ei saa ravida” ei viita vajadusele kasutada kõiki võimalikke diagnostilisi ja raviprotseduure. [4] Ühisdeklaratsioon artikli 4 lõike 3 kohta: Ollakse seisukohal, et see lõige ei kitsenda ega laienda tõlkeõiguse puhul Berni konventsiooni alusel lubatud piirangute ja erandite reguleerimisala nägemispuude või muu trükikirja lugemise puudega inimestele. [5] Ühisdeklaratsioon artikli 4 lõike 4 kohta: Ollakse seisukohal, et kaubandusliku kättesaadavuse nõue ei osuta sellele, kas käesoleva artikli alusel kehtestatav piirang või erand on kooskõlas kolmeastmelise kontrolliga. [6] Ühisdeklaratsioon artikli 5 lõike 1 kohta: Lisaks ollakse seisukohal, et miski käesolevas lepingus ei kitsenda ega laienda ühegi muu lepingu ainuõiguste ulatust. [7] Ühisdeklaratsioon artikli 5 lõike 2 kohta: Ollakse seisukohal, et kättesaadaval kujul teavikute levitamisel või kättesaadavaks tegemisel otse teise lepinguosalise riigi kasusaajale võib volitatud asutusel olla asjakohane võtta täiendavaid meetmeid, mis kinnitaksid, et isik, kellele ta teenust osutab, on kasusaaja, ning järgida oma tavasid vastavalt artikli 2 punktile c. [8] Ühisdeklaratsioon artikli 5 lõike 4 punkti b kohta: Ollakse seisukohal, et miski käesolevas lepingus ei nõua ega osuta sellele, et lepinguosaline peab vastu võtma või teostama kolmeastmelise kontrolli lisaks oma kohustustele käesoleva lepingu või muude rahvusvaheliste lepingute järgselt. [9] Ühisdeklaratsioon artikli 5 lõike 4 punkti b kohta: Ollakse seisukohal, et miski käesolevas lepingus ei põhjusta lepinguosalisele kohustust WIPO autoriõiguse lepingut ratifitseerida, sellega ühineda või järgida selle mis tahes sätteid ja miski käesolevas lepingus ei piira WIPO autoriõiguse lepingus sätestatud õigusi, piiranguid või erandeid. [10] Ühisdeklaratsioon artikli 6 kohta: Ollakse seisukohal, et lepinguosalised saavad kasutada artiklis 4 sätestatud paindlikkust ka artikli 6 järgsete kohustuste täitmisel. [11] Ühisdeklaratsioon artikli 7 kohta: Ollakse seisukohal, et volitatud asutused võivad mitmesugustel asjaoludel võtta tehnoloogilisi meetmeid kättesaadaval kujul teavikute valmistamisel, levitamisel ja kättesaadavaks tegemisel ning miski käesolevas lepingus ei piira selliste meetmete võtmist, kui need on kooskõlas siseriiklike õigusaktidega. [12] Ühisdeklaratsioon artikli 9 kohta: Ollakse seisukohal, et artikkel 9 ei kohusta volitatud asutusi registreeruma ega kujuta endast eeltingimust käesoleva lepinguga tunnustatud tegevuste alustamiseks, kuid nimetatud artikkel annab võimaluse teabevahetuseks, et lihtsustada kättesaadaval kujul teavikute piiriülest vahetust. [13] Ühisdeklaratsioon artikli 10 lõike 2 kohta: Ollakse seisukohal, et kui artikli 2 punkti a alusel on tegu teosega, kaasa arvatud helikandjal oleva teosega, kehtivad käesolevas lepingus sätestatud piirangud ja erandid mutatis mutandis ka teosega seotud õigustele, niivõrd kui see on vajalik, et valmistada kättesaadaval kujul teavik, seda levitada ja see kasusaajatele kättesaadavaks teha.